रिपोर्टिंग में मुझे आनंद तो आता था, पर कभी-कभार किसी स्टोरी पर काम करने में। पूर्णकालिक संवाददाता के रूप में काम करना मुझे रास नहीं आता था। मेरे लिए इसका जो सब से खराब पक्ष था, वह था अपने कांटेक्ट को जीवित रखने के लिए निरंतर उनसे मिलते-जुलते रहना। इनमें वे नेता भी होते थे, जिनसे मैं घृणा करता था, पर राजनीतिक स्टोरी करने के लिए यह किसी भी रिपोर्टर की बाध्यता होती है कि वह नेताओं का विश्वास हासिल करे। तभी ‘ऑफ द रिकॉर्ड’ खबरें मिलती हैं। मैंने नंदन जी से आग्रह किया कि दिल्ली में मुझे कुछ और जिम्मेदारी दे दें, जिससे रिपोर्टिंग के काम से छुटकारा मिल सके। पर उनके मन में मेरे लिए कुछ और ही योजना थी। एक दिन मेरे पास नंदन जी का फोन आया। कहने लगे, मेरे पास आप की काफी शिकायतें आ रही हैं। आपने क्या किया है, खुद ही बता दें, नहीं तो मुझे बताना पड़ेगा। यह नंदन जी की शैली थी। वे मुझे पदोन्नति की सूचना देना चाहते थे। मैंने उन्हें धन्यवाद दिया, तो बोले, एक नई जिम्मेदारी सँभालने के लिए अपने को तैयार रखें।